Diari Oficial de la Generalitat Valenciana


Sumari del DOGV 4750, del 11-05-2004 (2004/4626)

RESOLUCIÓ de 5 d'abril de 2004, del conseller de Territori i Habitatge, per la qual s'informa favorablement l'alteració de les zones verdes afectades per la modificació puntual número 2 del Pla General del municipi de Bellreguard (València) i s'aprova definitivament la modificació puntual número 2 del Pla General del municipi de Bellreguard (València).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4750

Data del DOGV
:   11-05-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/4626


Data del document
:   05-04-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Bellreguard
    * pla d'urbanisme

RESOLUCIÓ de 5 d'abril de 2004, del conseller de Territori i Habitatge, per la qual s'informa favorablement l'alteració de les zones verdes afectades per la modificació puntual número 2 del Pla General del municipi de Bellreguard (València) i s'aprova definitivament la modificació puntual número 2 del Pla General del municipi de Bellreguard (València). [2004/M4626]
  
Vist l'expedient referit a la modificació puntual número 2 del Pla General d'Ordenació Urbana del municipi de Bellreguard, a l'efecte de la seua aprovació definitiva, i de conformitat amb els següents
  
Antecedents de fet
  
1. El projecte es va sotmetre a informació pública mitjançant acord del Ple de l'Ajuntament, en sessió celebrada el dia 12 de març de 2003, i s'inseriren anuncis en el Diari Oficial de la Generalitat Valenciana, de data 10 d'abril de 2003, i en el diari Las Provincias, de data 28 de març de 2003. Una vegada transcorregut el corresponent període d'exposició publica, es va aprovar provisionalment pel ple de la corporació local en data 12 de novembre de 2003.
  
Durant el període d'informació pública no es van produir al·legacions.
  
2. El projecte consta de memòria informativa, memòria justificativa i plànols d'ordenació.
  
3. Durant la tramitació de l'expedient s'han sol·licitat els següents informes:
  
- Àrea de Carreteres de la Diputació de València: en data 19 de juny de 2003 s'emet informe pel Servei de Vies i Obres de la Diputació de València on s'indica que es veu necessària la creació de la rotonda a favor de la seguretat vial donada la confluència en aqueix punt d'un centre escolar, un centre esportiu, un poliesportiu municipal i un institut, i s'ha d'establir el disseny indicat per aquesta administració.
  
- Conselleria de Medi Ambient, Servei Territorial de Camins Ramaders, sol·licitat amb data 3 de juny de 2003.
  
4. El municipi de Bellreguard compta amb Pla General d'Ordenació Urbana amb aprovació definitiva per la Comissió Territorial d'Urbanisme en data 1 de juliol de 1999.
  
5. La Comissió Territorial d'Urbanisme de València, en sessió de data 27 de febrer de 2004, va acordar elevar al conseller de Territori i Habitatge, proposta d'aprovació definitiva de la modificació puntual número 2 del Pla General d'Ordenació Urbana de Bellreguard.
  
Fonaments de dret
  
1. La tramitació ha sigut correcta, conforme al que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en endavant LRAU).
  
2. La documentació s'estima suficient, a l'efecte del compliment del que preceptuen els articles 27 i 28 de la LRAU.
  
3. L'objecte del projecte és la creació d'una rotonda, de 27 metres de diàmetre exterior, en l'encreuament de la xarxa primària CV-681 (carretera d'Almoines) i la ronda oest.
  
La modificació es justifica en l'increment del trànsit rodat d'accés a Bellreguard per la carretera d'Almoines CV-681, ja que amb la ubicació de la dotació escolar amb l'institut d'Educació Secundària i el poliesportiu, es generen importants fluxos d'usuaris i trànsit de vehicles.
  
Amb la modificació s'altera lleugerament la configuració de la zona verda de la xarxa secundària del passeig peatonal confrontant en una superfície de 60 m2, traslladant-la del passeig peatonal al centre de la rotonda.
  
4. La proposta es considera correcta des del punt de vista de les exigències de la política urbanística i territorial de la Generalitat Valenciana, tal com es recull en l'article 40 de la LRAU.
  
5. La present modificació comporta una diferent qualificació o ús urbanístic de zones verdes o espais lliures anteriorment previstos, pel que conforme al que estableix l'article 55.4 de la Llei Reguladora de l'Activitat Urbanística, requereix del previ informe favorable del Consell Superior d'Urbanisme, substituït en l'exercici de les seues funcions pel conseller de Territori i Habitatge, previ informe de la Comissió Territorial d'Urbanisme, de conformitat amb el que estableix la Disposició Transitòria Novena de la LRAU, sense que siga preceptiu informe del Consell Jurídic Consultiu donat l'objecte específic de la modificació proposada.
  
6. El conseller de Territori i Habitatge és l'òrgan competent per a resoldre sobre l'aprovació definitiva dels instruments de planejament, de conformitat amb el que estableixen els articles 55.1 i 39 de la LRAU, en relació amb els articles 6.e) i 10.a) del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats, i la resta de disposicions de general i pertinent aplicació, de conformitat amb l'acord de la Comissió Territorial d'Urbanisme de València, resolc:
  
Primer
  
Informar favorablement l'alteració de les zones verdes afectades per la modificació puntual número 2 del Pla General del municipi de Bellreguard (València).
  
Segon
  
Aprovar definitivament la modificació puntual número 2 del Pla General del municipi de Bellreguard (València).
  
Contra la present resolució, que posa fi a la via administrativa, es pot interposar recurs potestatiu de reposició en el termini d'un mes, davant del conseller de Territori i Habitatge, o bé recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació o publicació d'aquesta, de conformitat amb el que preveu l'article 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament d'Òrgans Urbanístics de la Generalitat, i articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercir qualsevol altre recurs que estime oportú.